LO Stat-lederen: – Hold fingrene unna budsjettet, Erna | FriFagbevegelse
LO Stat-lederen: – Hold fingrene unna budsjettet, Erna
Tone Rønoldtangen, LO Stats leder, er fornøyd med den avtroppende regjeringens budsjett. Hun oppfordrer de blåblå til å unngå store endringer.
Regjeringens forslag til budsjett gir en bruk av oljeinntekter på 135 milliarder kroner neste år. Dette utgjør 2,9 prosent av anslått kapital i pensjonsfondet – eller Statens pensjonsfond utland som er det egentlige navnet.
LO Stat-lederen er tilfreds med at regjeringen holder bruken av oljepenger godt under handlingsregelen, men syns likevel regjeringen har fått til mye.
– Regjeringen viderefører en historisk satsing på samferdsel. Det er en riktig prioritering, mener Rønoldtangen.
Regjeringen øker bevilgningene til veg og jernbane med 6 milliarder neste år. Riksvegene skal få 1,8 milliarder og jernbane 4,2 milliarder kroner mer. Med Regjeringens forslag for 2014 vil bevilgningene til jernbane og riksveier reelt øke med 20,3 mrd. 2014-kroner fra 2005. Dette tilsvarer en vekst på nær 90 prosent.
Regjeringen foreslår at helseforetaken tilføres 2 milliarder kroner slik at pasientbehandlingen kan økes opp mot 2,3 prosent. I tillegg foreslås det 250 millioner kroner til investeringer i IKT og medisinsk-teknisk utstyr.
Utdanning og forskning vil få mer å rutte med til neste år, hvis den sittende regjeringen får det som den vil. Forskningen foreslås økt med 1,5 milliarder kroner. Dette gir en samlet realvekst på 34 prosent siden 2005.
Regjeringen foreslår å opprette 400 flere studieplasser samt bygging av 1 300 nye studentboliger. For at flere studenter skal kunne studere på heltid, blir det foreslått å innføre elleve måneders utdanningsstøtte fra og med studieåret 2014-15.
Rønoldtangen mener den økte studiestøtten er et godt grep som hun håper overlever regjeringsskiftet.
– Dette er noe vi har jobbet for lenge, og har vært et rettferdig krav fra studentorganisasjonene, sier hun.